

**REPUBLIKA HRVATSKA**

**VARAŽDINSKA ŽUPANIJA**

**OPĆINA SVETI ĐURĐ**

**OPĆINSKO VIJEĆE**

KLASA: 330-01/24-02/1

URBROJ: 2186-21-02-24-1

Sveti Đurđ, 30.10.2024.

Na temelju članka 26. stavka 2. i 10. Zakona o zaštiti potrošača („Narodne novine“, broj 19/22. i 59/23.) i članka 22. Statuta Općine Sveti Đurđ („Službene vjesnik Varaždinske županije“ broj 30/21. i 18/23.), Općinsko vijeće Općine Sveti Đurđ na 36. sjednici održanoj dana 30.10.2024. donosi sljedeću

**O D L U K U**

**o osnivanju Savjeta za zaštitu potrošača javnih usluga**

**Općine Sveti Đurđ**

Članak 1.

(1) Ovom Odlukom o osnivanju Savjeta za zaštitu potrošača javnih usluga Općine Sveti Đurđ (dalje u tekstu: Odluka) osniva se Savjet za zaštitu potrošača javnih usluga Općine Sveti Đurđ (dalje u tekstu: Savjet) kao savjetodavno tijelo te se uređuje imenovanje Savjeta, djelokrug i način rada te prava i obveze članova Savjeta.

(2) Savjet se osniva u svrhu davanja mišljenja u postupku donošenja odluka iz nadležnosti Općinskog vijeća Općine Sveti Đurđ (dalje u tekstu: Općinsko vijeće), kao i odluka iz nadležnosti općinskog načelnika Općine Sveti Đurđ (dalje u tekstu: Načelnik) koje se odnose na zaštitu prava potrošača - korisnika za usluge koje se, na temelju odredbi zakona kojim se uređuje zaštita prava potrošača, smatraju javnim uslugama.

Članak 2.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 3.

(1) Savjet ima predsjednika i dva (2) člana.

(2) Članove Savjeta imenuje Općinsko vijeće, na prijedlog općinskog načelnika.

(3) U radu Savjeta, kao član sudjeluje predstavnik udruge za zaštitu potrošača koja djeluje na području Općine Sveti Đurđ, na temelju prethodno dostavljenog prijedloga, a u skladu s odredbama zakona kojim se uređuje zaštita potrošača.

Članak 4.

(1) Članovi Savjeta imenuju se na vrijeme od četiri (4) godine. Ista osoba može biti ponovno imenovana za člana Savjeta.

(2) Članu Savjeta mandat može prestati i prije isteka vremena na koje je imenovan u sljedećim slučajevima: ­ na osobni zahtjev, ­ ako bude razriješen, ­ ako prestane biti članom udruge za zaštitu potrošača, ­ u slučaju smrti.

(3) U slučaju kada članu Savjeta mandat prestane prije isteka vremena na koje je imenovan, novom članu Savjeta mandat traje do isteka mandata člana Savjeta umjesto kojeg je imenovan.

**III. DJELOKRUG I NAČIN RADA SAVJETA TE PRAVA I OBVEZE ČLANOVA SAVJETA**

Članak 5.

(1) Savjet daje mišljenje prije donošenja odluke o pravima i obvezama potrošača – korisnika javnih usluga u smislu zakona kojim se uređuje zaštita potrošača te ostalim propisima kojima se u Republici Hrvatskoj uređuje područje zaštite potrošača.

(2) Zadaća Savjeta je očitovanje i davanje mišljenja o pružanju i cijeni javnih usluga koje se pružaju potrošačima za: ­ javnu vodoopskrbu i javnu odvodnju, ­ obavljanje dimnjačarskih poslova, ­ sakupljanje komunalnog otpada, ­ usluge parkiranja na uređenim javnim površinama.

Mišljenje Savjeta obavezno se prilaže uz akt kojim se daje suglasnost na promjenu cijene javne usluge.

(3) Prije izmjene cijene javnih usluga iz stavka 2. ovoga članka, Savjet će razmotriti prijedlog te se o njemu očitovati.

(4) Odluke Savjeta donose se na temelju materijala koji sadrži odgovarajuće elemente u skladu s odredbama zakona kojim se uređuje komunalno gospodarstvo.

Članak 6.

(1) Savjet zasjeda prema potrebi.

(2) Sjednice Savjeta saziva predsjednik Savjeta, a u slučaju njegove spriječenosti, član Savjeta kojeg predsjednik Savjeta na to ovlasti.

(3) Dnevni red sjednice Savjeta predlaže predsjednik Savjeta.

(4) Poziv za sjednicu s prijedlogom dnevnog reda i materijal o kojem će se raspravljati i odlučivati na sjednici Savjeta, dostavlja se članovima Savjeta elektroničkim putem najmanje pet (5) dana prije održavanja sjednice.

(6) Iznimno od odredbe prethodnog stavka ovoga članka, ako za to postoje opravdani razlozi, članovima Savjeta materijal za pojedinu točku dnevnog reda može se dostaviti ranije ili na samoj sjednici.

(7) Iznimno, predsjednik Savjeta može sazvati sjednicu najkasnije 24 (dvadeset četiri) sata prije održavanja sjednice, a u tom slučaju dnevni red sjednice predložit će se na samoj sjednici.

(8) U slučaju posebnih okolnosti ili u slučaju žurnosti, Savjet može održati sjednicu i elektroničkim putem.

(9) U slučaju iz prethodnog stavka ovoga članka, u pozivu na sjednicu mora se naznačiti da se ista održava elektroničkim putem te naznačiti način i vrijeme glasovanja po točkama dnevnog reda.

(10) Savjet može započeti s radom ukoliko je sjednici nazočna većina članova Savjeta.

(11) Na sjednicama Savjeta raspravlja se i odlučuje o točkama koje se nalaze na dnevnom redu. Svaki član savjeta obvezan je pregledati materijal, dostavljen s dnevnim redom te prilikom odlučivanja o predloženim točkama dnevnog reda, postupati na objektivan i ne diskriminirajući način.

(10) Savjet donosi odluke većinom glasova nazočnih članova.

Članak 7.

O radu na sjednici Savjeta vodi se zapisnik. Zapisnik sadrži osnovne podatke o radu na sjednici, o iznijetim prijedlozima, o sudjelovanju u raspravi te o donesenim odlukama. U zapisnik se unosi rezultat glasovanja o pojedinoj točki dnevnog reda. Zapisnik potpisuje predsjednik Savjeta.

Članak 8.

Administrativne, stručne i druge poslove za Savjet obavlja Jedinstveni upravni odjel Općine Sveti Đurđ.

Članak 9.

Članovi Savjeta dužni su svojim radom doprinositi svrsi iz članka 1. i 5. ove Odluke, vrednujući istovjetno prava potrošača i interese Općine Sveti Đurđ. Članovi Savjeta dužni su redovito prisustvovati sjednicama Savjeta, osim u slučaju izostanka iz opravdanih razloga.

Članak 10.

Članovi Savjeta ne primaju naknadu za svoj rad u Savjetu, ali im se može isplatiti naknada za korištenje privatnog automobila u službene svrhe u visini neoporezivog iznosa u skladu s odredbama Pravilnika o porezu na dohodak.

 **IV. ZAVRŠNE ODREDBE**

Članak 11.

Danom stupanja na snagu ove Odluke prestaje važiti Odluka o osnivanju Savjeta potrošača javnih usluga Općine Sveti Đurđ („Službeni vjesnik Varaždinske županije“ broj 49/15.).

Članak 12.

Ova Odluka stupa na snagu osmog (8) dana od dana objave u „Službenom vjesniku Varaždinske županije“.

Predsjednik Općinskog vijeća

Damir Grgec

**O B R A Z L O Ž E N J E**

**uz Nacrt prijedloga Odluke o osnivanju**

**Savjeta za zaštitu potrošača javnih usluga Općine Sveti Đurđ**

**I. PRAVNI TEMELJ:**

Pravni temelj za donošenje ove Odluke je članak 26. stavak 2. i 10. Zakona o zaštiti potrošača („Narodne novine“, broj 19/22. i 59/23. – dalje u tekstu: Zakon).

Člankom 26. stavkom 2. Zakona propisano je da je predstavničko tijelo jedinice lokalne samouprave koja odlučuje o pravima i obvezama potrošača – korisnika javnih usluga iz članka 25. stavka 1. Zakona dužno osnovati savjetodavno tijelo u čijem radu sudjeluje i predstavnik udruge za zaštitu potrošača, a jedinica lokalne samouprave će na transparentan, objektivan i nediskriminirajući način, nakon mišljenja savjetodavnog tijela, donositi odluke koje se odnose na zaštitu prava potrošača – korisnika javnih usluga iz članka 25. stavka 1. Zakona.

Nadalje, člankom 26. stavkom 10. Zakona propisano je kako se postupak osnivanja, način rada te prava i obveze članova savjetodavnog tijela uređuju aktima javnopravnih tijela, između ostalog, iz članka 26. stavka 2. Zakona.

Slijedom navedenog, odlukom Općinskog vijeća Općine Sveti Đurđ predlaže se utvrditi i sastav, broj članova, djelokrug te način rada.

**II. OCJENA STANJA:**

Trenutno je na snazi Odluka o osnivanju Savjeta za Zaštitu potrošača javnih usluga Općine Sveti Đurđ („Službeni vjesnik Varaždinske županije“ broj 49/15.) koja je donesena u skladu sa Zakonom o zaštiti potrošača („Narodne novine“, broj 41/14.).

Odlukom se osnovao Savjet potrošača javnih usluga Općine Sveti Đurđ (dalje u tekstu: Savjet), kao stalno savjetodavno tijelo Općine Sveti Đurđ sa zadaćom da daje očitovanja i mišljenja o pružanju i cijeni javnih usluga koje se pružaju potrošačima, a također se Odlukom uredio njegov sastav, broj članova, te djelokrug i način rada.

Dana 28. svibnja 2022. godine stupio je na snagu novi Zakon o zaštiti potrošača („Narodne novine“, broj 19/22.), a dana 25. lipnja 2023. godine izmjene Zakona o zaštiti potrošača („Narodne novine“, broj 59/23.) te je time prestao važiti Zakon o zaštiti potrošača („Narodne novine“, broj 41/14.) na temelju kojeg je donesena navedena Odluka.

Slijedom navedenog, a radi usklađivanja s trenutno važećim Zakonom, Općinsko vijeće Općine Sveti Đurđ dužno je donijeti novu Odluku o osnivanju Savjeta za zaštitu potrošača javnih usluga Općine Sveti Đurđ

**III. FINANCIJSKA SREDSTVA POTREBNA ZA PROVEDBU ODLUKE:**

Za provedbu ove Odluke nije potrebno osigurati dodatna sredstva iz Proračuna Općine Sveti Đurđ.

**IV. PRIJEDLOG ODLUKE S OBRAZLOŽENJEM:**

Razlog donošenja nove Odluke o osnivanju Savjeta za zaštitu potrošača javnih usluga Općine Sveti Đurđ je članak 26. stavka 2. i 10. Zakona, kojim je propisano je da je predstavničko tijelo jedinice lokalne samouprave koja odlučuje o pravima i obvezama potrošača – korisnika javnih usluga iz članka 25. stavka 1. Zakona dužno osnovati savjetodavno tijelo u čijem radu sudjeluje i predstavnik udruge za zaštitu potrošača, a jedinica lokalne samouprave će na transparentan, objektivan i nediskriminirajući način, nakon mišljenja savjetodavnog tijela, donositi odluke koje se odnose na zaštitu prava potrošača – korisnika javnih usluga iz članka 25. stavka 1. Zakona.

Nadalje, člankom 26. stavkom 10. Zakona propisano je kako se postupak osnivanja, način rada te prava i obveze članova savjetodavnog tijela uređuju aktima javnopravnih tijela, između ostalog, iz članka 26. stavka 2. Zakona.

Nacrtom prijedloga Odluke o osnivanju Savjeta za zaštitu potrošača javnih usluga Općine Sveti Đurđ, osniva se Savjet kao savjetodavno tijelo te se uređuje imenovanje Savjeta, djelokrug i način rada te prava i obveze članova Savjeta.

Savjet se osniva u svrhu davanja mišljenja u postupku donošenja odluka iz nadležnosti Općinskog vijeća, kao i odluka iz nadležnosti općinskog načelnika koje se odnose na zaštitu prava potrošača - korisnika za usluge koje se, na temelju odredbi zakona kojim se uređuje zaštita prava potrošača, smatraju javnim uslugama.

Savjet ima predsjednika i dva (2) člana, koji se imenuju na vrijeme od četiri (4) godine.

Članove Savjeta imenuje Općinsko vijeće, na prijedlog općinskog načelnika.

U radu Savjeta, kao član sudjeluje predstavnik udruge za zaštitu potrošača koja djeluje na području Općine Sveti Đurđ, na temelju prethodno dostavljenog prijedloga, a u skladu s odredbama zakona kojim se uređuje zaštita potrošača.

Nacrtom prijedloga Odluke o osnivanju Savjeta za zaštitu potrošača javnih usluga Općine Sveti Đurđ detaljnije se razrađuju način rada te prava i obveze članova Savjeta.

Jedinstveni upravni odjel

Općine Sveti Đurđ